 Θεσσαλονίκη, 05/06/2014

**ΔΕΛΤΙΟ ΤΥΠΟΥ**

**Paraliart - Εφήμερη τέχνη μεταξύ πόλης και θάλασσας**

Εικαστικές παρεμβάσεις στη Νέα Παραλία Θεσσαλονίκης

**13-14 Ιουνίου 2014**

Για τη Θεσσαλονίκη, η σχέση πόλης και θάλασσας είναι σχέση δομική, η πόλη τροφοδοτείται από την ύπαρξη του θαλάσσιου στοιχείου κι αυτό με τη σειρά του διαμορφώνει την ταυτότητά της. Δεν είναι υπερβολή να πει κανείς πως η νεώτερη ιστορία της πόλης μπορεί να διαβαστεί μέσα από τους μετασχηματισμούς που πραγματοποιήθηκαν στη σχέση της με τη θάλασσα. Η σχέση αυτή έχει αποτυπωθεί πολλές φορές και έχει περάσει μέσα από τον εικαστικό, φωτογραφικό ή λογοτεχνικό σχολιασμό πολλών δημιουργών.

**Η δράση των Φίλων Νέας Παραλίας «Paraliart - Εφήμερη τέχνη μεταξύ πόλης και θάλασσας», που πραγματοποιείται στο πλαίσιο των δράσεων «Θεσσαλονίκη Ευρωπαϊκή Πρωτεύουσα Νεολαίας 2014», επιχειρεί να αναζητήσει ένα σύγχρονο εικαστικό σχολιασμό της σχέσης της Θεσσαλονίκης με τη θάλασσα. Μέσα σε ένα διήμερο, φοιτητές από τρεις Σχολές Καλών Τεχνών πραγματοποιούν εφήμερες εικαστικές εγκαταστάσεις και performances σε τρεις κήπους της Νέας Παραλίας. Η δράση θα πραγματοποιηθεί το διήμερο 13 και 14 Ιουνίου 2014 και το πρόγραμμά της έχει ως εξής:**

* **Κήπος των Εποχών: Τμήμα Εικαστικών και Εφαρμοσμένων Τεχνών, της Σχολής Καλών Τεχνών Α.Π.Θ.** Υπεύθυνοι: Κυριάκος Μορταράκος, καθηγητής και Δημήτρης Ζουρούδης, επίκουρος καθηγητής
* **Κήπος των Γλυπτών: Τμήμα Πλαστικών Τεχνών και Επιστημών της Τέχνης, της Σχολής Καλών Τεχνών του Πανεπιστημίου Ιωαννίνων.** Υπεύθυνος: Ξενοφών Μπήτσικας, αναπληρωτής καθηγητής
* **Κήπος της Μνήμης: Τμήμα Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας.** Υπεύθυνη: Αγγελική Αυγητίδου, επίκουρος καθηγήτρια

**Το κοινό θα μπορεί να παρακολουθεί την υλοποίηση των εικαστικών παρεμβάσεων στους συγκεκριμένους Κήπους, σε όλη τη διάρκεια του διημέρου, από τις 12.00 το μεσημέρι έως τις 21.00. Οι φοιτητές του Τμήματος Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας, θα πραγματοποιήσουν performance στον Κήπο της Μνήμης, την Παρασκευή 13 Ιουνίου, στις 20.00.**

Μέσω αυτής της δράσης, ο Σύλλογος Φίλων Νέας Παραλίας, θέλει να επισημάνει ότι η ένταξη της τέχνης στο αστικό τοπίο σηματοδοτεί ένα διάλογο τέχνης και πόλης που επιτρέπει στους πολίτες να προσεγγίσουν τον τόπο τους από μια νέα οπτική γωνία. Ο αστικός χώρος, δημόσιος από τη φύση του, απευθύνεται σε όλους, σε αντίθεση με τους χώρους τέχνης που απευθύνονται μόνο σ’ εκείνους που τους έχουν επιλέξει. Ενταγμένη στο δημόσιο χώρο, η τέχνη εκτίθεται σε πολλούς κινδύνους: μπορεί να περάσει απαρατήρητη, να εκτραπεί, να χάσει τη μοναδικότητά της, να υποστεί βανδαλισμούς… Tο μεγάλο όμως κέρδος είναι η οικειοποίηση όλων μας με την τέχνη που πραγματοποιείται μέσα από την οικειότητα που προσφέρει ένας δημόσιος χώρος που χρησιμοποιούμε καθημερινά.

**Επικοινωνία: Παρασκευή Ταράνη**

**Ε-mail:** [**filoi.neas.paralias@gmail.com**](mailto:filoi.neas.paralias@gmail.com) **/ Τηλ. 6974733662**

<https://www.facebook.com/filoineasparalias>

<https://www.facebook.com/events/252598264943569/>